Ministrstvo za kulturo na podlagi 104. člena Zakona o uresničevanju javnega interesa za kulturo (Uradni list RS, št. [77/07](http://www.uradni-list.si/1/objava.jsp?sop=2007-01-4066) – uradno prečiščeno besedilo, [56/08](http://www.uradni-list.si/1/objava.jsp?sop=2008-01-2344), [4/10](http://www.uradni-list.si/1/objava.jsp?sop=2010-01-0129), [20/11](http://www.uradni-list.si/1/objava.jsp?sop=2011-01-0822), [111/13](http://www.uradni-list.si/1/objava.jsp?sop=2013-01-4130), [68/16](http://www.uradni-list.si/1/objava.jsp?sop=2016-01-2930), [61/17](http://www.uradni-list.si/1/objava.jsp?sop=2017-01-2916), [21/18](http://www.uradni-list.si/1/objava.jsp?sop=2018-01-0887) – ZNOrg, [3/22](http://www.uradni-list.si/1/objava.jsp?sop=2022-01-0014) – ZDeb in [105/22](http://www.uradni-list.si/1/objava.jsp?sop=2022-01-2603) – ZZNŠPP; v nadaljnjem besedilu: ZUJIK) ter v skladu s 6. členom Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) in s Pravilnikom o strokovnih komisijah (Uradni list RS, št. 125/22 in 106/2024) objavlja

**Javni razpis za financiranje štipendij Ministrstva za kulturo za dodiplomski študij v tujini z začetkom v študijskem letu 2025/26 (razpis, oznaka JPR-ŠTIPD-2025)**

Naziv in sedež naročnika: Ministrstvo za kulturo, Maistrova 10, 1000 Ljubljana (v nadaljnjem besedilu: ministrstvo).

**1. Predmet in področja razpisa**

Predmet razpisa je štipendiranje javno veljavnega dodiplomskega študija (prva bolonjska stopnja oz. primerljivi študij) na tujih izobraževalnih ustanovah, ki ga prijavitelj zaključi s pridobitvijo javno veljavne listine, diplome (»Bachelor's degree«, BA, BSC, Baccalaureat; v nadaljnjem besedilu: diploma) na področjih uprizoritvenih, glasbenih, vizualnih, avdiovizualnih in intermedijskih umetnosti, baleta in plesa, arhitekture in oblikovanja, nepremične in premične kulturne dediščine ter novinarstva.

V tem besedilu uporabljeni izrazi, ki se nanašajo na osebe in so zapisani v moški slovnični obliki, so uporabljeni kot nevtralni za vse spole.

**2. Cilji razpisa**

Ministrstvo bo sredstva namenilo posameznikom, ki bodo delovali na področjih umetnosti, kulturne dediščine in medijev ter se bodo izobraževali na dodiplomskem študiju v tujini s ciljem:

* večje dostopnosti do izobraževanja,
* dviga specifičnih znanj, usposobljenosti, spretnosti in kompetenc ter mobilnosti posameznikov in
* lažjega vključevanja mladih na trg dela.

**3. Splošna pravila razpisa**

**Namen razpisa**

Usposabljanje za nekatere specifične poklice na področjih umetnosti, kulturne dediščine in novinarstva je namenjeno dvigu ključnih kompetenc, povečanju usposobljenosti ter pridobivanju dodatnih znanj in spretnosti kot pogoj za uspešnejše vključevanje mladih na trg dela. S tem se ustvarjajo pogoji za pridobivanje novih znanj in razvoja področij umetnosti. Namen razpisa je tudi spodbujanje raziskovanja in ustvarjalnosti.

Štipendije za dodiplomski študij se dodelijo za največ štiri študijska leta in za največ eno stopnjo izobrazbe (in ne manj kot en semester oz. šest mesecev študija). Štipendisti, ki že imajo sklenjeno pogodbo z ministrstvom za študijsko leto 2025/26 ali ki še nimajo izpolnjenih pogodbenih obveznosti do ministrstva iz preteklih let in študija, za katerega so prejeli štipendijo, še niso zaključili, na tem razpisu ne morejo kandidirati.

Pomen izrazov:

* študijsko leto je leto, v katerem se izvaja študij, in obsega čas od vpisa do zaključka posameznega letnika, ki je praviloma v naslednjem letu, in praviloma traja od oktobra do junija oziroma septembra naslednjega leta;
* semester je obdobje v študijskem letu, ki praviloma traja šest mesecev (običajno od oktobra do marca ter od aprila do septembra) oziroma se tudi v primeru drugačne razdelitve študijskega leta izplačila izvajajo na način dveh semestrov;
* za štipendije na področju novinarstva lahko kandidirajo prijavitelji, ki so se prijavili na dodiplomski študij novinarstva ali medijskih študij. Ti študijski programi lahko zajemajo različne oblike novinarskih specializacij ter kritičnega proučevanja medijev in medijskih politik v sodobnih družbah;
* potrdilo o vpisu je dokument, s katerim šola potrdi, da je študent v to izobraževalno ustanovo v tekočem študijskem letu ali semestru vpisan za polni študijski čas;
* javno veljavni program je program, ki je mednarodno primerljiv in akreditiran v državi, v kateri se izvaja, in sicer s strani državne ustanove, ki je odgovorna za izobraževanje v tej državi in po zaključku katerega prijavitelj dobi pisno potrdilo / diplomo o priznani prvi stopnji bolonjskega študija oziroma primerljivega študija ;
* študij v tujini je študij v kateri koli državi razen Republiki Sloveniji;
* študij v tujini ne obsega študija, ki se izvaja na daljavo;
* dokazilo o opravljeni maturi je spričevalo o maturi in dokazilo o uspehu na maturi.

**Status študenta**

V času prejemanja štipendije morajo imeti prijavitelji status rednega študenta za polni študijski čas z obliko študija »full-time«/»Vollzeit« ipd. Študent za polni študijski čas je oseba, katere primarna dejavnost je študij (v nadaljnjem besedilu: študent).

Prijavitelj od začetka študijskega leta, za katerega se prijavlja za štipendiranje, ne sme biti v delovnem razmerju oziroma samozaposlen v Republiki Sloveniji ali tujini, vpisan v evidenco brezposelnih oseb pri Zavodu Republike Slovenije za zaposlovanje oziroma pristojnem organu v tujini, imeti statusa upokojene osebe, biti odgovorna oseba gospodarskih družb ali direktor zasebnega zavoda ali imeti primerljivega statusa v tujini.

Do štipendije niso upravičeni prijavitelji, ki imajo v študijskem letu 2025/26 status absolventa oziroma enakovreden status.

**Izplačevanje štipendij**

Višina štipendije za dodiplomski študij je predvidoma 3.906 evrov na semester (651 evrov na mesec) oziroma največ 7.812 evrov na študijsko leto in se izplača predvidoma dvakrat v študijskem letu (če študijske obveznosti v posameznem študijskem letu trajajo samo en semester oziroma šest mesecev, je prijavitelj za to leto upravičen do štipendije samo za opravljeni semester).

Pravica do štipendije se lahko dodeli od letnika, v katerega je štipendist vpisan v zimskem semestru 2025/26, do zaključka posameznega študijskega programa (izjemoma od spomladanskega semestra 2025/26, če se študij začne takrat). Prijavitelj se mora vpisati in s študijem v tujini s tem letnikom tudi začeti v študijskem letu 2025/26. Štipendist mora med pogodbenim razmerjem redno napredovati v višji letnik in študij zaključiti v pogodbenem roku ter izpolnjevati druge obveznosti, predpisane s pogodbo.

Štipendije se ne podeljujejo za absolventski staž. Štipendiranje lahko traja največ toliko študijskih let, kolikor jih je predpisanih s programom, za štipendiranje katerega se prijavitelj prijavlja, oziroma ustrezno manj, če se štipendija dodeli za višji letnik študija. Štipendist mora zaključiti študij na tuji izobraževalni ustanovi za dodiplomski študij (prva bolonjska stopnja) in pridobiti javno veljavno listino o zaključku, diplomo, ki jo mora predložiti ministrstvu.

Če štipendist ne napreduje v višji letnik oziroma ga ne zaključi v dogovorjenem roku, lahko štipendijsko razmerje s soglasjem ministrstva miruje () in sicer največ eno študijsko leto v celotnem obdobju trajanja študijskega programa, za katerega je štipendist pridobil štipendijo .

V primeru opravičljivih razlogov (npr. bolezen ali poškodba, ki bi vplivala na zmanjšanje učnih oziroma študijskih sposobnosti, starševstvo, višja sila, razlogi na strani izobraževalne ustanove, zaradi katerih ne bi mogel nadaljevati oziroma dokončati izobraževanja oziroma predložiti dokazil o izpolnjevanju pogojev za nadaljevanje oziroma zaključek izobraževanja ali drugih pogodbenih obveznosti) pa lahko štipendijsko razmerje miruje toliko časa, kolikor trajajo opravičljivi razlogi, vendar ne več kot tri leta v celotnem obdobju trajanja študijskega programa, za katerega je štipendist pridobil štipendijo. Ministrstvo lahko odobri mirovanje iz opravičljivih razlogov na podlagi pisne prošnje štipendista in priloženih ustreznih dokazil o opravičljivih razlogih za mirovanje.

Če štipendist ne izpolni pogodbenih obveznosti, se zaveže, da bo vrnil že izplačane zneske štipendije z zakonitimi zamudnimi obrestmi v enem mesecu po pisnem pozivu ministrstva oziroma v skladu z določbami pogodbe.

**Obveznosti štipendista po zaključku študija**

Prejemnik štipendije se zaveže, da bo študij zaključil in da bo predložil dokazilo o diplomi in pridobljenem nazivu.

Med študijem ali neposredno po zaključku študija bo štipendist v Republiki Sloveniji pripravil javno predstavitev vsebin ali praks, ki jih je razvijal med študijem. Javna predstavitev obsega na primer prikaz dela v razvoju, predavanje ali predstavitev že zaključenega dela. Štipendist pripravi toliko javnih predstavitev, kolikor (celotnih) študijskih let je prejemal štipendijo. Javne predstavitve lahko štipendist izvede med študijem ali v roku po zaključku študija, ki ni daljši od 50 % časa, ko je prejemal štipendijo (npr. če je štipendist prejemal štipendijo dve študijski leti, se rok za izvedbo dveh javnih predstavitev izteče v enem letu po zaključku študija – skupno ima torej v takem primeru štipendist tri leta časa za izvedbo dveh javnih predstavitev v Republiki Sloveniji).

**Objava osebnih podatkov**

Prijavitelj z oddajo vloge dovoljuje objavo in obdelavo osebnih podatkov (ime in priimek, davčna številka, TRR, naslov, študijska ustanova, študijski program, področje, podatki o zaključenem študiju, država študija, EMŠO, trajanje in stopnja študija, višina štipendije, dosežki itd.) z namenom vodenja razpisa, objave rezultatov razpisa na spletni strani ministrstva, poročanja v skladu z Zakonom o štipendiranju (Uradni list RS, št. [56/13](http://www.uradni-list.si/1/objava.jsp?sop=2013-01-2139), [99/13](http://www.uradni-list.si/1/objava.jsp?sop=2013-01-3548) – ZUPJS-C, [8/16](http://www.uradni-list.si/1/objava.jsp?sop=2016-01-0282), [61/17](http://www.uradni-list.si/1/objava.jsp?sop=2017-01-2917) – ZUPŠ, [31/18](http://www.uradni-list.si/1/objava.jsp?sop=2018-01-1404), [54/22](http://www.uradni-list.si/1/objava.jsp?sop=2022-01-1186) – ZUPŠ-1 in [122/23](http://www.uradni-list.si/1/objava.jsp?sop=2023-01-3590)) in za analize ter znanstvenoraziskovalne in statistične namene v skladu z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15, 7/18 in 141/22) in Zakonom o varstvu osebnih podatkov(Uradni list RS, št. 163/22).

**4. Pogoji za sodelovanje na razpisu**

Prijavo na razpis je treba oddati na predpisanih obrazcih, ki jih prijavitelj ustrezno izpolni in podpiše ter jim priloži obvezne priloge s prevodi v slovenski jezik. Ob tem mora prijavitelj izpolnjevati še naslednje pogoje:

* prijavlja se na enem od področij, opredeljenih v 1. točki razpisnega besedila (Predmet in področja razpisa);
* v času štipendiranja bo imel status rednega študenta za polni študijski čas in izpolnjuje splošna pravila iz 3. točke razpisa;
* vpisuje se na javno veljaven dodiplomski študij (prva bolonjska stopnja) in bo imel v času prejemanja štipendije veljaven status študenta na tuji izobraževalni ustanovi, kjer bo vključen v javno veljavni študijski program za pridobitev javno veljavne izobrazbe, ki ga bo zaključil s pridobitvijo javno veljavne listine, diplome;
* rojen je v letu od vključno 2000 do vključno 2007;
* v študijskih letih, v katerih bo štipendiran, ne bo v delovnem razmerju oziroma ne bo samozaposlen v Republiki Sloveniji ali tujini, ne bo vpisan v evidenco brezposelnih oseb pri Zavodu Republike Slovenije za zaposlovanje oziroma pristojnem organu v tujini, ne bo imel statusa upokojene osebe, ne bo odgovorna oseba gospodarskih družb ali direktor zasebnega zavoda ali ne bo imel primerljivega statusa v tujini;
* na splošni maturi dosega študijski uspeh najmanj 20 točk ali, če mature še ni opravljal, povprečno oceno najmanj 4,00 v zadnjem zaključenem letniku (oz. na poklicni, mednarodni ali drugi maturi ipd.) oziroma, če je na dodiplomskem študiju v celoti zaključil najmanj en letnik, povprečno oceno 8,00 (brez ocene diplome);
* sofinanciranja za isti namen še ni prejemal, štipendije se ne podeli za študijski program na ravni izobraževanja, ki je enaka ali nižja od ravni, za katero je že prejemal štipendijo Ministrstva za kulturo. Štipendist ne more pridobiti štipendije za izobraževanje na višji ravni, dokler ne zaključi izobraževanja na ravni, za katero je prejemal štipendijo;
* ne prijavlja se na pripravljalni tečaj za študij in ni sprejet ali vpisan s statusom poskusnega študenta;
* ima stalno bivališče v Republiki Sloveniji, kar dokazuje z elektronsko kopijo potnega lista ali osebne izkaznice (obe strani);
* v času štipendiranja bo prebival v tuji državi, v kateri se izvaja izobraževanje;
* študija, navedenega v prijavi, ne opravlja v obliki študija na daljavo oziroma e-študija;
* na razpis se prijavlja samo z eno vlogo, ki se nanaša na en študijski program v eni izobraževalni ustanovi;
* v študijskem letu 2025/26 nima statusa absolventa oziroma enakovrednega statusa;
* ne vpisuje se ponovno v isti letnik programa, s katerim se prijavlja za štipendijo ;
* ne odhaja na študij v tujino prek programov akademskih izmenjav; in izobraževanje prijavitelja **ne** temelji na katerem izmed evropskih programov mobilnosti (Erasmus+ itd.)
* študijski program, za katerega se prijavlja za štipendijo, se ne izvaja kot skupen študijski program (npr. Joint Degree Program), ki ga visokošolska ustanova sprejme in izvaja skupaj z eno ali več visokošolskimi ustanovami, med katerimi ima katera koli od sodelujočih ustanov sedež v Republiki Sloveniji, oziroma ni študijski program, pri katerem bi del obveznosti opravil v Republiki Sloveniji;
* v študijskem letu 2025/26 bo vpisan v izbrani študijski program, kar dokazuje s potrdilom o vpisu za šolsko leto 2025/26;
* nima neizpolnjenih obveznosti do Ministrstva za kulturo;
* nima sklenjene pogodbe o štipendiranju Ministrstva za kulturo v študijskem letu 2025/26,
* ni prejemnik štipendije Ministrstva za kulturo;
* se ne prijavlja v času dodatnega študijskega leta po izteku študijskega programa ali v času podaljšanega študentskega statusa (absolventskega leta);
* izjavlja, da je seznanjem z dejstvom, da lahko ministrstvo kadar koli med postopkom zahteva dodatne informacije o študijskem programu, ocenah, javni veljavnosti programa ali o načinu ocenjevanja in dokazila o prebivanju v državi študija ali druga dokazila, če iz predložene dokumentacije niso razvidni vsi podatki, ki so potrebni za odločanje.

**4.1. Oddajanje vlog**

Prijavitelji morajo vlogo na razpis podati v slovenskem jeziku. Prevodu obveznih prilog uradnih dokumentov (javnih listin), dokazil (npr. o sprejetju v študijski program, o trajanju šolanja) in priporočil mora biti priložen izvirnik.

Če je prijavitelj izobraževanje zaključil v tujini, kjer se ocenjevalni sistem razlikuje od uradnega načina ocenjevanja v Republiki Sloveniji, mora predložiti tudi uradno ocenjevalno lestvico z legendo ocen, ki jo izda tuja izobraževalna ustanova, v kateri je prijavitelj zaključil izobraževanje, in sicer skupaj s prevodom v slovenski jezik. Če povprečna ocena ni izračunana in jasno razvidna ali v primeru očitnega zavajanja glede ocene se vloga zavrže.

**4.2. Izpolnjevanje razpisnih pogojev za sodelovanje na razpisu**

Izpolnjevanje pogojev ugotavlja komisija za odpiranje vlog, ki jo za razpisano področje izmed zaposlenih na ministrstvu imenuje ministrica.

V primeru ugotovitve, da prijavitelj ne izpolnjuje katerega od pogojev, bo vloga zavržena.

Ministrstvo lahko v primeru naknadne ugotovitve o neizpolnjevanju pogojev po izdaji odločbe o izboru prijavitelja spremeni odločitev in s prijaviteljem ne sklene pogodbe.

**5. Razpisni kriteriji**

Kriteriji za izbor prijaviteljev za štipendiranje na področjih uprizoritvenih, glasbenih, vizualnih, avdiovizualnih in intermedijskih umetnosti, baleta in plesa, arhitekture in oblikovanja, nepremične in premične kulturne dediščine ter novinarstva;

|  |  |  |  |
| --- | --- | --- | --- |
| Oznaka | Kriterij | Dokazila | Najvišje možno število točk |
| 5.1. | Dosežki | dokazila o prejetih nagradah, avtorskih delih, praksi, objavah, koncertih, razstavah in drugih dosežkih na področju | 20 |
| 5.2. | Aktivnost | priporočila, dokazila o usposabljanju na področju | 20 |
| 5.3. | Tehtnost | motivacijsko pismo: tehtna vsebinska obrazložitev in utemeljitev izbora študija in koristi za nadaljnji poklicni razvoj v motivacijskem pismu, opis izbranega študijskega programa, povezava med študijskim programom in področjem delovanja, pridobivanje znanja, kompetenc in spretnosti na področju, vizija kariernega razvoja, kreativnost, opis (umetniške) prakse ipd. | 35 |
| 5.4. | Uspeh\* | maturitetno spričevalo ali spričevalo zadnjega letnika srednješolskega izobraževanja (samo, če srednješolsko izobraževanje še ni zaključeno) ali spričevalo oziroma izpis ocen študija (če je zaključen vsaj en letnik)\* | * od 20 do 22 točk na maturi (oz. povprečna ocena od 4,00 do 4,49): 5 točk * od 23 do 24 točk na maturi (oz. povprečna ocena od 4,50 do 4,89): 10 točk * od 25 točk in več na maturi (oz. povprečna ocena 4,90 in več): 15 točk   (oz. če je v celoti zaključen najmanj en letnik prve bolonjske stopnje, povprečna ocena:   * od 8,00 do 8,99: 5 točk, * od 9,00 do 9,49: 10 točk, * od 9,50 do 10: 15 točk) |
| 5.5. | Letnik | vpis v drugi ali višji letnik študija v letu 2025/26 | v prvi letnik 0 točk, vpis v višji letnik 10 točk |

Kriteriji bodo pri presoji vlog smiselno uporabljeni glede na strokovno področje.

\* Uspeh: Upošteva se ocena točk na maturi. Če je prijavitelj že vpisan v drugi ali višji letnik dodiplomskega študija, ki ga prijavlja, in je v celoti zaključil vsaj en letnik tega študija (ki je ocenjen z ocenami), pa se upošteva povprečna ocena vseh ocen študija (brez ocene diplome). Če se vpisuje v drugi ali višji letnik študija, ki ga prijavlja, vendar študij ni ocenjen z ocenami, predloži spričevalo in ocene zadnjega, v celoti zaključenega izobraževanja, npr. maturitetne ocene. V primeru zaključka s poklicno ali drugo maturo se upošteva povprečje ocen.

Pri ocenah, doseženih v izobraževalnih ustanovah, v katerih se način ocenjevanja razlikuje od načina ocenjevanja, kakršno se praviloma uporablja v izobraževalnih ustanovah v Republiki Sloveniji, se vsaka ocena na podlagi ocenjevalne letvice ustanove pretvori v slovenski sistem, prijavitelj pa izračuna povprečje. Ministrstvo lahko prijavitelja tudi naknadno pozove k predložitvi uradne ocenjevalne lestvice z legendo in razponom ocen, če povprečna ocena ni jasno razvidna (če določene ocene ni na potrdilu, ta ne bo upoštevana).

**6. Ocenjevanje in vrednotenje vlog ter uporaba razpisnih kriterijev**

Razpisni kriteriji so ovrednoteni s točkami, pri čemer je pri posameznem kriteriju navedeno najvišje možno število doseženih točk.

Za ocenjevanje in vrednotenje vlog je pristojna strokovna komisija za podeljevanje štipendij.

Vloge se razvrstijo v vrstni red po številu prejetih točk. Najvišje možno število prejetih točk je 100. Vstopni prag za sofinanciranje je 75 točk. V sofinanciranje bodo sprejeti najvišje ocenjeni prijavitelji v okviru razpoložljivih sredstev. Ko se razpoložljiva sredstva porabijo, nižje uvrščeni ne bodo sprejeti v sofinanciranje, in to ne glede na morebiti dosežen vstopni prag za sofinanciranje.

Če bi strokovna komisija z enakim številom točk ocenila dve ali več vlog in bi bila hkrati z uvrstitvijo obeh (oziroma več vlog) v sofinanciranje presežena razpoložljiva sredstva, se med prijavami z enakim seštevkom točk v sofinanciranje sprejme tista, ki jo je strokovna komisija bolje ocenila po kriteriju »uspeh«, v primeru še vedno enakega rezultata se upošteva tudi kriterij »višji letnik«, v primeru še vedno enakega rezultata se upošteva »tehtnost«, v primeru še vedno enakega rezultata pa se upošteva kriterij »dosežki«.

Točkovanje posamezne vloge opravi vsak član strokovne komisije v skladu z omenjenimi kriteriji. Ocene so uravnotežene tudi primerjalno z drugimi prejetimi vlogami. Če člani strokovne komisije posamezni kriterij posamezne vloge ocenijo različno, se izračuna povprečna ocena, ki se zaokroži na najbližjo polno vrednost. Zaokrožuje se na način, da se v primeru decimalne vrednosti do 0,49 zaokroži na najbližje polno število navzdol, od vključno 0,50 pa na najbližje polno število navzgor. Skupna ocena je seštevek točk po vseh kriterijih, ki se dobijo kot povprečje po posameznem kriteriju, zaokroženo na najbližje polno število. Primer: Kriterij od skupno petih članov komisije dva člana komisije ocenita s po 20 točkami, trije pa z 10 točkami. Seštevek točk 70 se v takem primeru deli s številom 5, kot je članov komisije, kar da povprečje 14. Ocena kriterija se v primeru, ko ni celo število, zaokroži in v seštevku z ostalimi ocenami posameznih kriterijev tvori skupno oceno vloge.

Vsak član strokovne komisije samostojno oceni in točkuje vsako posamezno vlogo. Skupno število točk, ki jih prejme vloga, predstavlja vsoto točk, ki so jih vlogi dodelili člani strokovne komisije.

V primeru izločitve posameznega člana strokovne komisije se pri izračunu povprečne ocene upošteva število članov strokovne komisije, ki so vlogo ocenili.

Strokovna komisija na podlagi doseženih točk in razpoložljivosti sredstev izdela predlog prejemnikov sredstev. S prijaviteljem izbranega projekta bo na podlagi odločbe in predloženega potrdila o vpisu sklenjena pogodba o štipendiranju.

**7. Okvirna vrednost razpoložljivih sredstev razpisa JPR-ŠTIPD-2025, namenjenih štipendiranju v letu 2025**

Okvirna vrednost razpoložljivih sredstev razpisa za študijsko leto 2025/26 je 121.086,00 € evrov proračunskih sredstev do konca leta 2025.

Ministrstvo bo izbralo prijavitelje po postopku, ki ga določata ZUJIK in Pravilnik, in sicer do vrednosti, določene s tem razpisom.

**8. Obdobje za porabo dodeljenih sredstev**

Dodeljena proračunska sredstva morajo biti porabljena v proračunskem letu 2025 oziroma v plačilnih rokih, kot jih določa Zakon o izvrševanju proračunov Republike Slovenije za leti 2025 in 2026 (ZIPRS2526) (Uradni list RS, št [104/24](https://www.uradni-list.si/glasilo-uradni-list-rs/vsebina/2024-01-3308), [17/25](https://www.uradni-list.si/glasilo-uradni-list-rs/vsebina/2025-01-0586) – ZFO-1E in [32/25](https://www.uradni-list.si/glasilo-uradni-list-rs/vsebina/2025-01-1281) – ZJU-1) oziroma druge ustrezne pravne in finančne podlage.

**9. Razpisni rok**

Razpisni rok se začne **13. 6. 2025** in se izteče **18. 7. 2025.**

**10. Razpisna dokumentacija**

Razpisna dokumentacija obsega:

* besedilo javnega razpisa,
* prijavni obrazec v spletni aplikaciji eJR na naslovu: <http://ejr.ekultura.gov.si/ejr-web>.

Razpisna dokumentacija je objavljena na spletnih straneh ministrstva, in sicer na: <https://www.gov.si/drzavni-organi/ministrstva/ministrstvo-za-kulturo/javne-objave/>.

**11. Obvezni dokumenti prijaviteljev štipendije za dodiplomski študij v tujini**

**11. 1. Obvezne sestavine vloge** (za izkazovanje pogojev):

A) izpolnjen in podpisan **prijavni obrazec, vključno z življenjepisom in motivacijskim pismom**;

B) **spričevalo o maturi oziroma ocenah z izračunom povprečne ocene na dve decimalki**, s prevodom v slovenski jezik in pretvorbo ocen iz tujine (brez ocene diplome);

Priložiti je treba **dokazilo o ocenah mature**, izjemoma v primeru, da bo prijavitelj maturo predvidoma opravljal v šolskem letu 2024/25 in zato ocen mature še nima, pa priloži ocene in izračunano povprečno oceno zadnjega v celoti zaključenega letnika. V primeru vpisa v višji letnik dodiplomskega študija, na katerem je v celoti zaključen najmanj en letnik, priloži vse ocene študija. Pred podpisom pogodbe lahko ministrstvo zahteva overjene dokumente. Na primer, če se prijavitelj v študijskem letu 2025/26:

* vpisuje v prvi ali drugi letnik dodiplomskega študija in je maturo že opravljal ter še ni v celoti zaključil najmanj enega letnika študija, predloži spričevalo mature z ocenami;
* vpisuje v višji letnik študija in je uspešno v celoti zaključil najmanj en letnik študija na katerega vlaga prijavo na razpis za štipendijo, predloži vse ocene tega študija z izračunom povprečne ocene in pretvorbo v slovenski sistem ocenjevanja (glejte še točko 5);
* vpisuje v drugi ali višji letnik študija, za katerega vlaga prijavo na razpis, a ta študij ni ocenjen z ocenami, predloži spričevalo in ocene zadnjega, v celoti zaključenega izobraževanja, npr. ocene mature.

Navedene ocene, ki jih bo prijavitelj priložil vlogi do zaključka razpisnega roka, bodo v postopku ocenjevanja vlog upoštevane pri ocenjevanju vloge.

Ocene, pridobljene v okviru študijskih programov, pri katerih je ocenjevalni sistem drugačen od uradnega načina ocenjevanja v Sloveniji, morajo prijavitelji pretvoriti v enotni sistem ocenjevanja v Republiki Sloveniji (ministrstvo prijavitelja lahko kadar koli pozove k predložitvi uradne ocenjevalne lestvice z legendo in razponom ocen, če povprečna ocena ni jasno razvidna).

C) **opis študijskega programa** z informacijo o **trajanju študija**, temeljnih predmetih in predavateljih s prevodom in obliko študija (npr. redni oz. »full time« študij) s prevodom v slovenski jezik;

D) **dokazilo o javni veljavnosti** izobraževalne ustanove in študijskega programa (akreditirani študij, ki je priznan s strani države, v kateri se izvaja) s prevodom v slovenski jezik;

E) **dokazilo o stalnem bivališču v** **Republiki Sloveniji** in o datumu rojstva (lahko tudi kopija potnega lista ali osebne izkaznice – obe strani);

F) **izjavo o nameravanem vpisu za študijsko leto 2025/26** do izdaje potrdila o vpisus prevodom, ki ga prijavitelj predloži pred začetkom financiranja**.** Ob prijavi prijavitelj podpiše izjavo o vpisu in potrdilo priloži takoj, ko je to mogoče, in najpozneje do 18. 10. 2025, če se študij začne v zimskem semestru, oziroma do 28. 2. 2026, če se študij začne v spomladanskem semestru in je bilo to navedeno v vlogi. Predložitev potrdila o vpisu je pogoj za izvedbo sofinanciranja.

**11. 2. Neobvezne sestavine vloge** (za izkazovanje kriterijev):

* priporočilo referenčnega področnega strokovnjaka, ki ni starejše od šest mesecev od datuma zaključka razpisa, z datumom in podpisom strokovnjaka (upoštevana bodo samo ustrezna in podpisana priporočila, ki se nanašajo na delovanje na področju),
* dokazila o morebitnih nagradah v obliki listine z navedbo dobitnika nagrade, ki niso starejša od leta 2022,
* dokazila o morebitnih razstavah, koncertih, gledaliških ali plesnih predstavah, praksah z navedeno letnico in imenom, ki ne smejo biti starejša od leta 2021,
* dokazila o morebitnih dosedanjih usposabljanjih na področju,
* dokazila o morebitnih objavah (izpis iz COBISS-a ali podobno),
* druga dokazila za izkazovanje kriterijev.

**12. Dodatna opozorila**

* Vsem dokumentom v tujem jeziku (izvirniku oz. kopiji izvirnika) je treba priložiti prevod v slovenski jezik. Vsako dokazilo, ki je predloženo v tujem jeziku, lahko ministrstvo kadar koli med postopkom zahteva v sodno overjenem prevodu.
* Prijavitelj mora v predpisanih rokih priložiti potrdilo o vpisu na izbrani študijski program v šolskem letu 2025/26 (in nadaljnjih). Prijavitelj mora potrdilo o vpisu na izbrani študijski program v šolskem letu 2025/26 predložiti v rokih, predpisanih v točki 11. 1., alineji F. V primeru uspešnosti prijave na razpis, bodo roki za predložitev potrdila o vpisu v nadaljnje letnike določeni v pogodbi. Če štipendist potrdil o vpisu ne bo sam predložil v navedenih rokih, ne bo štipendiran.
* Če se prijavitelj izobražuje v tujini, kjer se ocenjevalni sistem razlikuje od uradnega načina ocenjevanja v Republiki Sloveniji, prijavitelj zagotovi prevod in pretvorbo v sistem ocenjevanja v Republiki Sloveniji. Ocene na programih, pri katerih je ocenjevalni sistem drugačen od uradnega načina ocenjevanja v Republiki Sloveniji, morajo prijavitelji pretvoriti v enotni sistem ocenjevanja v Republiki Sloveniji (ministrstvo lahko prijavitelja naknadno pozove k predložitvi uradne ocenjevalne lestvice z legendo in razponom ocen, če povprečna ocena ni jasno razvidna; če določene ocene ni na potrdilu ali ni prevedena oz. pretvorjena, ta ne bo upoštevana). Ocene, ki jih bo prijavitelj priložil vlogi do zaključka razpisnega roka, bodo v postopku ocenjevanja vlog upoštevane pri ocenjevanju vloge.
* Dopolnitve v skladu z izjavami, ki so del razpisne dokumentacije, mora prijavitelj predložiti v roku in pod pogoji, določenimi v razpisu, in v tem primeru ne bo ponovno pozvan k dopolnitvi.
* Dodatne informacije glede javne veljavnosti programov v tujini najdete tudi v okviru mreže ENIC NARIC na spletni strani www.enic-naric.net. Podatke o akreditaciji ali javni veljavnosti študijskih programov lahko prijavitelji najdejo tudi na akreditacijskem certifikatu, ki ga izda pristojna nacionalna agencija ali organ države študija in ki potrjuje, da je program akreditiran in izpolnjuje standarde kakovosti. Drugi viri informacij so lahko referati in uradna spletna stran šole, če vsebuje sezname akreditiranih programov. Pri pridobivanju informacij o akreditaciji študijskih programov se lahko obrnete na ustreznega ponudnika informacij, kot so nacionalne agencije za akreditacijo države študija ali visokošolske institucije.

**13. Oddaja in dostava vlog**

Vloge morajo biti izpolnjene in oddane v elektronski obliki na spletnem obrazcu v spletni aplikaciji eJR na naslovu: <https://ejr.ekultura.gov.si/ejr-web> (v nadaljnjem besedilu: prijavni obrazec) in morajo vsebovati vse zahtevane priloge in podatke, določene v razpisni dokumentaciji. Oddane oziroma predložene morajo biti na enega od načinov, opredeljenih v točkah 13.1. in 13.2.

Prijavitelje opozarjamo, da se lahko na zadnji dan razpisnega roka pri oddaji prijav pojavijo težave zaradi preobremenjenosti strežnika, zato prijazno svetujemo, da se izpolnjevanje v spletni aplikaciji izvede pred zadnjim dnem zaključka razpisa.

Šteje se, da z oddajo vloge prijavitelj sprejema vse pogoje in kriterije razpisa ter vsebino razpisne dokumentacije. Prijavitelj z oddajo vloge dovoljuje tudi objavo in obdelavo osebnih podatkov z namenom vodenja razpisa, objave rezultatov razpisa ali poročanja o rezultatih razpisa v skladu z zakonom o štipendiranju, za znanstveno raziskovanje in statistične namene v skladu z veljavnim zakonom, ki ureja dostop do informacij javnega značaja, in veljavnim zakonom, ki ureja varstvo podatkov. Prijavitelji lahko do preteka razpisnega roka vlogo dopolnjujejo in spreminjajo. Upošteva se zadnja podpisana oddana vloga.

**13.1.** **Oddaja elektronsko podpisane vloge**

Prijavitelj vlogo na javni razpis odda na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web> in jo elektronsko podpiše. V tem primeru vloge ni treba natisniti in poslati po navadni pošti.

Elektronsko podpisana prijava se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno **18. 7. 2025 do 23.59**.

Prijavitelje prosimo, da posamezne priloge oddajo v eni sami datoteki (priponki), čeprav morebiti vsebuje več različnih dokumentov.

**13.2.** **Oddaja lastnoročno podpisane vloge**

Če prijavitelj nima digitalne identitete za elektronsko podpisovanje, vlogo na javni razpis kljub temu odda na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>, nato pa jo natisne in lastnoročno podpiše. Lastnoročno podpisan izvod vloge mora biti vsebinsko popolnoma enak elektronsko oddani vlogi.

Prijavitelji morajo uporabiti izključno obrazce iz razpisne dokumentacije, ki se ne smejo spreminjati.

Natisnjena in lastnoročno podpisana prijava mora biti **najkasneje 18. 7. 2025** poslana priporočeno po pošti na naslov **Ministrstvo za kulturo RS, Maistrova 10, 1000 Ljubljana**, ali osebno oddana v vložišču ministrstva na navedenem naslovu.

Vloga mora biti oddana v ovojnici, opremljeni z A4-dokumentom »Ovojnica« (ki jo prijavitelj natisne iz aplikacije) z vsemi potrebnimi podatki (naslov, oznaka razpisa in navedba prijavitelja).

Vse obvezne priloge, določene v razpisni dokumentaciji oziroma besedilu razpisa, je treba priložiti le v spletnem obrazcu in jih ni treba pošiljati še v fizični obliki.

Vloga se bo štela za pravočasno, če bo oddana na prijavnem obrazcu v spletni aplikaciji eJR in bo:

* poslana po pošti s priporočeno poštno pošiljko ter označena s poštnim žigom do vključno 18. 7. 2025,
* poslana po pošti z navadno poštno pošiljko ter bo v vložišče ministrstva prispela do vključno 18. 7. 2025,
* osebno oddana v vložišču ministrstva v poslovnem času, do vključno 18. 7. 2025.

Prijaviteljem priporočamo, da vlogo v spletni aplikaciji oddajo dovolj zgodaj, da bodo lahko natisnjeno in lastnoročno podpisano vlogo nato še pravočasno poslali po pošti ali osebno oddali v vložišču ministrstva.

**13.3. Potrdilo o vpisu**

Potrdilo o vpisu v študijski program za katerega je vložil prijavo na razpis, za šolsko leto 2025/26, skupaj s prevodom, mora prijavitelj predložiti do 18. 10. 2025 (oziroma do 28. 2. 2026, če se šolanje začne v spomladanskem semestru), in sicer kot priporočeno poštno pošiljko na naslov: Ministrstvo za kulturo, Maistrova 10, 1000 Ljubljana, s pripisom »Potrdilo o vpisu«, oziroma osebno oddati v vložišču ministrstva na navedenem naslovu. Če izbrani prijavitelj do omenjenih rokov ne bo sam predložil potrdila o vpisu v fizični obliki, ne bo štipendiran (pogodba o štipendiranju ne bo sklenjena).

**14. Izločitev in zavržba vlog**

Ministrstvo bo po odpiranju iz nadaljnjega postopka izločilo in s sklepom zavrglo:

* vse vloge, ki jih bodo vložile neupravičene osebe;
* prepozne vloge;
* nepopolne vloge, ki jih prijavitelj ne bo dopolnil niti po pisnem pozivu za dopolnitev v določenem roku;
* vloge, ki ne bodo oddane in dostavljene ministrstvu na način, predpisan v 13. točki razpisa.

Vloge, ki bodo oddane po preteku razpisnega roka, se bodo v skladu s tretjim odstavkom 116. člena ZUJIK štele za **prepozne.**

Vloge, ki ne bodo vsebovale vseh obveznih sestavin, ki jih določa besedilo javnega razpisa, in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za **nepopolne** ob upoštevanju tretjega odstavka 10. člena Pravilnika.

Za **neupravičeno osebo** se bo štel tisti prijavitelj, ki ne bo izpolnjeval pogojev in zahtev, določenih v besedilu razpisa. Izpolnjevanje pogojev se bo ugotavljalo na podlagi vsebine vloge in obveznih dokazil.

Če izbrani prijavitelj ne bo sprejet na izbrani študijski program, naveden v prijavi, oziroma v zahtevanem roku ne bo predložil dokazila o vpisu, ne bo štipendiran (pogodba o štipendiranju ne bo sklenjena).

Prijavitelj pri morebitnem dopolnjevanju vloge ne sme spreminjati podatkov o višini zaprošenih sredstev oziroma trajanju študija, študijskem programu, ali tistih elementov vloge, ki vplivajo ali bi lahko vplivali na drugačno razvrstitev njegove vloge glede na preostale vloge, ki jih je ministrstvo prejelo v postopku dodelitve sredstev.

Nepopolne vloge, ki jih prijavitelji ne bodo dopolnili v skladu s pozivom za dopolnitev, bodo s sklepom zavržene.

**15. Pogoji za spremembo javnega razpisa**

Pred potekom roka za oddajo prijav lahko ministrstvo spremeni razpisno dokumentacijo z izdajo sprememb oziroma dopolnitev. Vsaka taka sprememba oziroma dopolnitev bo sestavni del razpisne dokumentacije in bo objavljena na spletnem naslovu:

<https://www.gov.si/drzavni-organi/ministrstva/ministrstvo-za-kulturo/javne-objave/>.

**16. Odpiranje vlog in obveščanje o izboru**

Odpiranje vlog se bo začelo 21. 7. 2025. Strokovno presojo in ocenjevanje bo strokovna komisija izvedla v skladu s Pravilnikom.

V primeru večjega števila vlog lahko komisija odloči, da odpiranje ne bo javno.

Ministrstvo si pridržuje pravico, da lahko javni razpis kadar koli do izdaje sklepov o (ne)izboru prekliče.

**17. Pristojna uslužbenka za informacije in pojasnila**

Pristojna uslužbenka za dajanje informacij in pojasnil je [Saša](mailto:Saša) Jocič (e-naslov: sasa.jocic@gov.si, telefon: 01 369 58 94). Uradne ure ministrstva so vsak delovni dan od 9.00 do 12.00, ob sredah tudi od 14.00 do 16.00.

**OPOZORILO.**

**Prijavitelje obveščamo, da je izvedba postopka razpisa, oznaka JPR-ŠTIPD-2025, vezana na proračunske zmogljivosti ministrstva, pristojnega za kulturo. V primeru sprememb v državnem proračunu ali finančnem načrtu ministrstva, ki neposredno vplivajo na izvedbo postopka razpisa, je ministrstvo dolžno ukrepati v skladu s spremembami v državnem proračunu oziroma finančnem načrtu ministrstva.**

Ministrstvo lahko spremeni, odloži ali prekine sofinanciranje, če bodo sredstva proračuna, namenjena kulturi, v času veljavnosti pogodbe o sofinanciranju nižja, kot so bila predvidena ob izboru projekta za financiranje oziroma ob podpisu pogodbe.

Ministrstvo lahko odstopi od pogodbe, če prijavitelj ne izpolnjuje svojih pogodbenih obveznosti; v tem primeru mora prijavitelj prejeta sredstva vrniti, in sicer z zakonskimi zamudnimi obrestmi od dneva prejema sredstev do končnega poplačila.

Prijavitelj se mora glede na to, da je oddal vlogo na javni razpis, zavedati dejstva, da obstaja možnost, da njegova vloga ne bo izbrana v sofinanciranje. Vsi stroški prijave na javni razpis bremenijo prijavitelja.

Z oddajo vloge prijavitelj potrjuje, da se strinja z vsemi pogoji in merili javnega razpisa.

Dr. Asta Vrečko

ministrica